*„A mában élni a Jövőért, az Újnak tenni Hitet…”*

 *Ady Endre*

**VSZC Petzelt József Technikum és Szakképző Iskola**

**Tisztelt Érdeklődők!**

Iskolánk valamennyi munkatársa nevében szeretettel köszöntöm a Váci SzC Petzelt József Technikum és Szakképző Iskola tájékoztatójának olvasóit.

A tájékoztatóban és az iskola web-oldalán sok olyan információt találnak, amely segít önöknek eligazodni iskolánk sokrétű tevékenysége és képzési kínálata között.

A Dunakanyarban, mint kiemelt műemléki és idegenforgalmi környezetben olyan oktatási szerkezetet alakítottunk ki intézményünkben, amely kiszolgálja ennek a gazdasági térségnek az igényeit. Szakmai-pedagógiai munkánk arra irányul, hogy az általunk képzett, iskolánkban szakmai végzettséget szerző fiatalok és felnőttek a szolgáltató tevékenységek területeinek legkiválóbb szakemberei, a jövő szakmai vezetői legyenek.

Kedves Érdeklődők! Arra biztatjuk önöket, hogy ismerjék meg intézményünk szellemiségét, az aktuális információkért látogassanak el többször honlapunkra, és jöjjenek el hozzánk egy személyes találkozásra.

Szeretettel várjuk önöket iskolánkban!

 

 Énekes Rita

 igazgató

**2022/2023. tanév**

**Beiskolázás**

**TECHNIKUS KÉPZÉS (5 év)**

|  |  |  |
| --- | --- | --- |
| **KÓD** | **Ágazat** | **Szakmajegyzék szerinti szakma** |
| **5010** | **KERESKEDELEM** | **5 0416 13 03****Kereskedő és webáruházi technikus** |
| **5020** | **TURIZMUS-VENDÉGLÁTÁS** | **5 1013 23 08****Vendégtéri szaktechnikus** |
| **5030** | **INFORMATIKA ÉS TÁVKÖZLÉS** | **5 0613 12 03****Szoftverfejlesztő és -tesztelő** |
| **5040** | **RENDÉSZET ÉS KÖZSZOLGÁLAT** | **5 0413 18 01****Közszolgálati technikus** |

**Technikus képzés jellemzői**

A **technikusképzés 5 éves**. Az első két év ágazati ismereteket adó képzése után a második ciklusban duális (cégeknél kihelyezett), szakirányú képzés folyik. A tanuló a 12. év végén három kötelező közismereti tárgyból (matematika, magyar nyelv és irodalom, történelem) előrehozott érettségi vizsgát tehet, majd a 13. év végén egy idegennyelvből tesz érettségit, és a szakmai vizsga lesz az ötödik (emelt szintnek minősülő) érettségi tárgy. A 13. év végi sikeres vizsga után két végzettséget igazoló bizonyítványt kap a tanuló: érettségi bizonyítványt, valamint technikusi végzettséget igazoló oklevelet.

A szakképzésben résztvevő tanuló havi rendszerességgel ösztöndíjat kap.

Választható idegen nyelvek: angol vagy német nyelv

**SZAKKÉPZÉS – nappali munkarend (3 év)**

|  |  |  |
| --- | --- | --- |
| **KÓD** | **Ágazat** | **Szakmajegyzék szerinti szakképesítés** |
| **5050** | **Kereskedelem** | **4 0416 13 02****Kereskedelmi értékesítő** |
| **5060** | **Turizmus-vendéglátás** | **4 1013 23 05****Szakács** |
| **5070** | **Turizmus-vendéglátás** | **4 1013 23 01****Cukrász** |
| **5080** | **Specializát gép- és járműgyártás** | **4 0716 19 11****Karosszérialakatos** |

**Szakképzés jellemzői**

**A szakképző iskola 3 éves.** Az első év ágazati alapismereteket nyújtó képzését követő további két évben duális (cégeknél kihelyezett) képzés folyik, elsősorban munkaszerződés keretén belül. A végzés után itt is nyitott a lehetőség az érettségi vagy akár a technikusi képzettség megszerzésére.

Mivel a szakképző iskolában és a technikumban is ágazati alapképzés történik a képzés első szakaszában, a 9. évfolyam végén még van átjárhatóság a két iskolatípus között különbözeti vizsga nélkül. Az ágazati alapképzés ágazati alapvizsgával zárul. Az ágazati alapvizsgával egyszerű munkakörök már betölthetők. A 3 éves szakmai képzést követően, 2 év alatt, esti munkarendben, érettségire felkészítő képzés is választható.

A szakképzésben résztvevő tanuló havi rendszerességgel ösztöndíjat kap.

**Az Erasmus+ programok lehetővé teszik, hogy a képzés részét képező szakmai gyakorlatot a tanulók Európa különböző országaiban teljesítsék. Az Erasmus+ program az EU által támogatott tevékenység, így az abban való részvétel ingyenes.**

**SZAKKÉPZÉST ELŐKÉSZÍTŐ ÉVFOLYAM (1 év)**

Az **előkészítő (orientációs) év** az egyéni tanulási utak pedagógiáján, az egyéni és csoportos kísérésen, a személyes pályaorientáción és az életpálya-tanácsadáson át újítja meg a képzésünket.

A szakképzést előkészítő évfolyamra történő beiskolázáskor nem kell részt venni a hagyományos központi felvételi eljárásban. Személyes találkozó alkalmával tájékozódunk a tanulók készségeiről, alapkompetenciáik fejlettségéről, szakmai terveikről, és egyéni megbeszélés alapján kerülnek felvételre a tanulók. A képzés során több szakmával megismertetjük a diákokat, hogy későbbi szakmaválasztásuk megalapozottabbá váljon. Az orientációs évben nincs hagyományos, tantárgyi jegyekkel történő értékelés, az alapkompetenciák és a személyiség fejlesztése egyénre szabott.

Az orientációs évet követően a tanulók a középfokú oktatás bármely szintjébe bekapcsolódhatnak.

Az orientációs képzésben résztvevő tanuló havi rendszerességgel ösztöndíjat kap.

**Felvételi eljárás**

Pontszámítás a technikumban: a központi írásbeli felvételi eljárás eredménye, valamint az ágazathoz kötődő egészségügyi és pályaalkalmassági követelményeknek való megfelelés. A felvételizőt szakmai beszélgetésre hívjuk, a beszélgetés nem befolyásolja a felvételi rangsorolást.

**Képzéseinkről további tájékoztatás a honlapunkon olvasható:**

[**www.petzeltj.hu**](http://www.petzeltj.hu)

**Felvilágosítás kérhető:** **info@petzeltj.hu**

**Személyes megbeszéléshez időpont kérése:**

**+36 26 312 167**